Baitsefilosofi ba Bagerika ba ne ba ruta gore metsi a noka e ne e se a pula, a ne a tswa kwa lewatleng mme ka tsela nngwe a ne a elela kafa tlase ga lefatshe go ya kwa godimo ga dithaba, a bo a nna phepa. Tlhaloso nngwe ya Baebele ya re Solomone o ne a dumela seo. Ela tlhoko mafoko ano a ga Solomone a a tlhotlheleditsweng: “Melatswana yotlhe e e phothoselang ya mariga e ya kwa lewatleng, mme lewatle ka bolone ga le a tlala. Lefelo le melatswana e e phothoselang ya mariga e yang kwa go lone, e boela kwa go lone gore e tle e tswe teng. “ (Moreri 1:7) A tota Solomone o ne a raya gore ka tsela nngwe metsi a lewatle a ne a feta mo teng ga dithaba a bo a ya kwa dinokeng? Go araba potso eno, a re sekasekeng se batho ba ba neng ba nna mo nageng e Solomone a neng a nna mo go yone ba neng ba se dumela ka modikologo wa metsi. A ba ne ba tlhotlhelediwa ke dikgopolo tsa maaka?